Mary Mapes Dodge

Mary Elizabeth Mapes Dodge (New York, 1831ko urtarrilaren 26a – ibidem, 1905eko abuztuaren 21a) estatubatuar haur eta gazte literaturako idazle eta argitaratzailea izan zen, batez ere Hans Brinker, or The Silver Skates eleberriarengatik ezaguna.

 Bizitza 
James Jay Mapes kimikariaren eta Sophia Furmanen alaba, Mary Elizabeth Mapes 1831ko urtarrilaren 26an jaio zen New Yorken. Bere ahizpek bezala, etxean hezi zen, eta modu horretan ingelesa, frantsesa, latina, musika eta margolaritza ikasi zituen. Arterako eta literaturarako talentuak erakutsi zituen.

1851n, William Dodge abokatuarekin ezkondu zen eta hurrengo lau urteetan bi seme izan zituen, James eta Harrington. 1857an, Williamek arazo ekonomiko larriak izan zituen, eta urtebete geroago familia utzi zuen. Desagertu eta hilabetera, bere gorpua ibai ertzean aurkitu zuten. Mary Newark ondoko etxera itzuli zen. Semeen hezkuntzarako dirua irabazteko asmoz idazten hasi zen.

Ameriketako Estatu Batuetako haur eta gazte literaturan eragin handia izan zuten poesia eta prosako hainbat liburu idatzi zituen. Dodgeren lanik ezagunena, Hans Brinker, or the Silver Skates (1865), hizkuntza askotara itzulita dago.

1873az geroztik, St. Nicholas haurrentzako aldizkari ezaguna argitaratu zuen. Gainera, Harper's Magazine, Atlantic Monthly eta Centur aldizkarietan kolaboratu zuen.

Hainbat hilabetez gaixo egon zenez, Onteorara (New York) joan zen osasuna hobetzeko, baina 1905eko abuztuaren 21ean hil zen.

 Sariak 

 1876: Montyon saria (Hans Brinker, or The Silver Skates eleberriarengatik)

 Lanak 
Eleberriak
 The Irvington Stories (1864)
 Hans Brinker, or The Silver Skates (1865)
 A Few Friends and How They Amused Themselves (1869)
 Baby Days (1876)
 Theophilus and Others (1876)
 Donald and Dorothy (1883)
 Baby World (1884)
 The Land of Pluck (1894)
Poesia
 Rhymes and Jingles (1874)
 Along the Way (1879)
 When Life Is Young (1894)

 Erreferentziak 

 Kanpo estekak 

Kategoria:Newyorkarrak
Kategoria:Ameriketako Estatu Batuetako haur literaturako idazleak
Kategoria:Ameriketako Estatu Batuetako eleberrigileak
Kategoria:Ameriketako Estatu Batuetako poetak
Kategoria:Emakume eleberrigileak
Kategoria:Emakume poetak
Kategoria:XIX. mendeko emakume idazleak
Kategoria:Ingelesezko idazleak
Kategoria:Ameriketako Estatu Batuetako argitaratzaileak
Kategoria:Emakume argitaratzaileak
Kategoria:New Yorken hildakoak